Augustus’ forum

Augustus' forum ligger nord for Forum Romanum, i rett vinkel mot Cæsars forum. Det består av en åpen plass med porticoer på sidene og et tempel innviet til Mars Ultor («hevneren») på bortre kortside. Det ble oppført til minne om seieren ved Filippi i år 42 f.Kr., der Julius Cæsars mordere møtte døden. Det rikt utsmykkede anlegget ble innviet år 2 f.Kr. Tempelet lyste i hvit marmor mot fargerike omgivelser; de grønne kolonnene i portico'en bar en attika prydet med skjold og karyatider. Tempel og portico var komplettert med halvsirkelformede exedra'er. (En exedra er et halvsirkulært rom med sitteplasser.) Den skulpturelle utsmykningen var rik, og programmet på samme tid patriotisk og dynastisk. I tempelets gavl tronet guden Mars Ultor, omgitt av blant andre Venus og Minerva. I exedra'en på Venus' side stod Æneas, flankert av kongene i Alba Longa – byen han grunnla – og medlemmer av den juliske ætt. På motsatt side var Romulus omgitt av store personligheter fra republikkens tid. Nye statuer av seierrike feltherrer ble oppstilt her helt frem til keiser Trajans tid, da man fortsatte på Trajans forum. Referanser Litteratur Roma (på italiensk). Milano: Touring Club Italiano. 2002. s. 274–275. ISBN 88-365-2541-5. Rome: An Oxford Archaeological Guide (på engelsk). Oxford: Oxford University Press. 1998. s. 158–161. ISBN 0-19-288003-9. Guida archeologica di Roma (på italiensk). Milano: Arnoldo Mondadori. 1980. s. 107–111. Eksterne lenker (en) Forum Augusti – kategori av bilder, video eller lyd på Commons